## Rješenje kojim Investicijskom društvu Complete line d.o.o., Sisak, s danom dostave ovog rješenja, prestaje važiti odobrenje za rad

### NN 77/2011 (7.7.2011.), Rješenje kojim Investicijskom društvu Complete line d.o.o., Sisak, s danom dostave ovog rješenja, prestaje važiti odobrenje za rad

HRVATSKA AGENCIJA ZA NADZOR FINANCIJSKIH USLUGA

1636

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 19. stavak 1. točka 3. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva Complete line d.o.o., Sisak, S. i A. Radića 33, za prestanak važenja odobrenja za rad, na izvanrednoj sjednici održanoj 28. lipnja 2011. donijela je

RJEŠENJE

1. Investicijskom društvu COMPLETE LINE d.o.o., Sisak, S. i A. Radića 33, s danom dostave ovog rješenja, prestaje važiti odobrenje za rad.

2. Podaci iz točke 1. ovog rješenja upisuju se u Registar investicijskih društava, koji vodi Hrvatska agencija za nadzor financijskih usluga, pod rednim brojem 28 (dvadesetosam).

3. Ovo rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (dalje: Agencija), klasa: UP/I-451-04/09-02/43, urbroj: 326-111/10-11 od 18. veljače 2010. investicijskom društvu Complete line d.o.o., Sisak, S. i A. Radića 33 (dalje: Društvo), na neodređeno vrijeme izdano je odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točka 1, 2, 4, 5 i stavak 2. točka 2. do 5. Zakona o tržištu kapitala (dalje: ZTK).

Podneskom od 9. lipnja 2011, Društvo je Agenciji podnijelo zahtjev za prestanak važenja izdanog odobrenja za rad i dokumentaciju u privitku toga zahtjeva, a podnescima od 28. lipnja 2011. Društvo je dostavilo dopunu priložene dokumentacije.

U provedenom postupku, Društvo je svojim podnescima obavijestilo Agenciju o tome da:

– je Društvo sve klijente obavijestilo o prestanku obavljanja poslova s vrijednosnim papirima,

– je zaključno s danom 16. lipnja 2011. zatvorilo knjigu naloga te da od 17. lipnja 2011. nije zaprimalo naloge klijenata i nema otvorenih naloga u knjizi naloga,

– je zaključno s 24. lipnja 2011. u sustavu SKDD-a, izvršen prijenos vlasničkih pozicija klijenata na slobodne pozicije registrirane s izdavateljem,

– je 24. lipnja 2011. Društvo trajno isključeno iz članstva te korištenja svih usluga koja su istome pripadala kao članu sudioniku SKDD-a,

– su novčana sredstva klijenata, koja je Društvo držalo na posebnim računima kod kreditnih institucija isplaćena klijentima, te na istima nema sredstava,

– su novčana sredstva klijenata, koja Društvo nije bilo u mogućnosti isplatiti klijentima, zbog promjene ili zatvaranja računa klijenata, a o čemu Društvo nije bilo obaviješteno, pohranjena na poseban račun javnog bilježnika.

O poduzimanju navedenih radnji Društvo je Agenciji dostavilo dokaz, podnescima koje je Agencija zaprimila 28. lipnja 2011.

U provedenom postupku utvrđeno da je Društvo poduzelo sve radnje vezane uz zaštitu imovine klijenata te prestanak pružanja investicijskih usluga i obavljanja investicijskih aktivnosti i s njima povezanih pomoćnih usluga, koje je obavljalo na temelju izdanog odobrenja za rad.

II. Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja Agencije.

Slijedom izloženog, Agencija je na temelju prethodno navedene odredbe ZTK-a, odlučila kao u točki 1. izreke ovog rješenja.

Sukladno odredbi članka 10. stavak 3. ZTK-a, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izreke rješenja.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-02/12

Urbroj: 326-111-11-5

Zagreb, 28. lipnja 2011.

Član Uprave
Ivo Šulenta, v. r.

Rješenje, NN 77/2011-1636